Uhkapeli ilmastolla –kirjaa tuhansittain Pariisin ilmastoneuvotteluihin

Rauli Partasen ja Janne M. Korhosen kirjoittamaa Climate Gamble –tietokirjaa toimitetaan tuhatmäärin Pariisin ilmastoneuvotteluihin. Ilmastonmuutoksesta huolissaan oleva kirjailijakaksikko myi kirjaansa joukkorahoituskampanjan avulla useita satoja kappaleita ympäri Eurooppaa. Kaikki myydyistä kirjoista saadut tuotot ohjataan lisäpainokseen ja matkaan Pariisin ilmastokokoukseen jakamaan uunituoretta teosta.

Voittoa tuottamattomalla joukkorahoituskampanjalla kerättiin rahaa noin 5000 kirjan painamiseen. Nämä kirjat tullaan jakamaan Pariisin COP21-ilmastoneuvotteluihin osallistuville ja niitä seuraaville veloituksetta. Suomenkieliseen Uhkapeli ilmastolla -alkuperäisteokseen perustuvaan kansainväliseen versioon saatiin esipuhe entiseltä Britannian hallinnon Energia- ja Ilmastoministeriön tieteelliseltä pääneuvonantajalta David MacKaylta. Climate Gamble valloittaa maailmaa muutenkin; sen kääntämisestä on sovittu jo ranskaksi ja tšekiksi. Ranskankielisen version julkaisee arvostettu akateeminen kustantaja EDP Sciences keväällä 2016, joskin erikoispainos julkaistaan jo Pariisin neuvotteluissa. Omakustanteena maaliskuussa 2015 julkaistu Uhkapeli ilmastolla on myynyt suomenkieliseksi tietokirjaksi hyvin: 2000 kappaleen painos on liki loppuunmyyty. Kaksikolta on lisäksi tulossa laajempi suomenkielinen tietokirja samasta aiheesta keväällä 2016.

”Tavoitteemme on nostaa tutkimukseen ja tietoon perustuvan energia- ja ilmastopolitiikan profiilia, ja tuoda esille se fakta, että ilmastonmuutoksen hillitseminen tulee olemaan paljon vaikeampaa ja kalliimpaa mikäli emme käytä kaikkia valikoimissa olevia keinoja – myös ydinvoimaa” sanoo kirjailija Janne M. Korhonen. ”Ydinvoiman vastainen argumentaatio perustuu paljolti epätieteellisiin väittämiin, harhaanjohtavasti poimittuihin yksittäisiin tutkimuksiin ja tiedonmurusiin ja siihen, että minkäänlaista vertailua vaihtoehtojen kanssa ei tehdä. Olemme tutkineet aihetta vuosia, ja kirjoittaneet myös toisen, ensi keväänä ilmestyvän laajemman teoksen liittyen ilmastonmuutoksen hillintään ydinvoimalla.”

Kaksikon mielestä on päivänselvää, että mikäli ihmiskunta aikoo selättää ilmastonmuutoksen, ei meillä ole varaa nirsoilla keinojen kanssa. Kaikki toimivat keinot pitää käyttää, ja ydinvoima on yksi nopein keino vähentää energiatuotannon päästöjä. Muuten toimiminen on heidän mielestään vastuutonta uhkapeliä ilmastolla, kuten kirjan nimikin kertoo.

”Kirjan vastaanotto sekä Suomessa, että sittemmin maailmalla on ollut todella positiivinen. Suomenkielinen 2000 kappaleen painos on jo lähes loppuunmyyty” riippumattomana tietokirjailijana elantonsa ansaitseva Rauli Partanen toteaa. ”Kansainvälisen version kääntämisestä ja julkaisemisesta on sovittu tähän mennessä jo Tšekin ja Ranskan markkinoille. Alustavaa kiinnostusta on ollut muuallakin, kuten Ruotsissa. Tämä etenee todella lupaavissa merkeissä, ottaen huomioon, että kyseessä on omakustanne.”

Pariisissa kaksikko osallistuu kirjojen jakamisen ohella moniin tilaisuuksiin sekä yleisönä että puhujina. Ohjelmassa on myös energia- ja ilmastoaiheisen dokumentin kuvauksia, verkostoitumista kansainvälisten energia- ja ilmastotutkijoiden ja aktiivien kanssa, sekä mahdollisesti tapaaminen kenties maailman kuuluisimman ilmastotutkijan, tohtori James Hansenin, kanssa. Hän ja kolme kollegaansa, tohtori Tom Wigley, tohtori Ken Caldeira ja tohtori Kerry Emanuel tulevat kertomaan Pariisiin hyvin saman tyyppistä viestiä Uhkapeli ilmastolla –kirjan kanssa: ilmastonmuutoksen torjunta vaatii lähes varmasti paitsi uusiutuvan energian, myös ydinvoiman käytön voimakasta lisäämistä.

Yhteystiedot / Lisätietoja

Rauli Partanen, 0505603544, raulipartanen@gmail.com

Janne M. Korhonen, 0415018481, jmkorhonen@gmail.com